קריית החינוך אמי"ת המר רחובות

קריית החינוך אמי"ת המר בנים רחובות, קריית החינוך ע"ש שר החינוך זבולון המר, היא תיכון שש שנתי לבנים ברחובות. החל משנת 2014, קריית החינוך מפעילה מכינה קדם צבאית טכנולוגית ("באמונה הם עושים") לתלמידים בכיתות י"ג - י"ד. קריית החינוך הוקמה בשנת 1971 כחטיבת ביניים. החל משנת 2011, מנהל את קריית החינוך הרב רפאל מימון. בבית הספר לומדים כ-450 תלמידים, רובם בוגרי בתי ספר ממלכתיים דתיים ברחובות ובסביבותיה. בבית הספר עובדים כ-70 אנשי צוות.

משנה חינוכית

קריית החינוך שואפת לטפח מצוינות אישית וחינוכית, ערכית, דתית וחברתית. קריית החינוך נותנת לכל תלמיד את מרחב האפשרויות לפיתוח הפוטנציאל האישי הגלום בו על מנת לפתוח בפניו הזדמנות לרכישת השכלה וכישורי חיים שיאפשרו לו קיום אורח חיים דתי וערכי, בחירה בתחומי התעסוקה, השתלבות בלימודים גבוהים, הקמת משפחה, השתייכות לקהילה ותרומה למדינה ולחברה בשירות צבאי משמעותי.

פרויקטים בקריית החינוך

קריית החינוך אמי"ת המר מפעילה מגוון פרויקטים שמטרתם לקדם את לומדיה:
חדר עוז ותמורה - קריית החינוך אמי"ת המר שואפת ללמידה משמעותית ולשיעורים המשלבים אמצעים טכנולוגים. על כן, בקריית החינוך הוקם מבנה המשמש כחדר סביבת עבודה למורים. תוכנית "עוז ותמורה" מציגה סביבת עבודה אחרת שבה יש מעבר ממורה אינדווידואלי למורה הפועל בצוות. עבודה זו נעשית תוך שותפות באחריות בין המורים. סביבת עבודה זו - מאפשרת פיתוח תוכניות לימודים ושיעורים ברמה ובאיכות גבוהים, תוך שימוש במגוון כלים פדגוגיים וטכנולוגיים הזמינים לכל מורה. לרשות המורים עומדים מחשבים רבים ופינות ישיבה רבות במטרה לאפשר למורה את סביבת העבודה הנוחה ביותר לצורך הכנת שיעורו לתלמידיו. בקריה מאמינים, כי שיעור טוב בכיתה מתחיל מהכנה טובה של המורה את השיעור.
מרכז עוצמה - מהפכת השיעורים הפרטניים החלה. קריית החינוך אמי"ת המר מקנה לתלמידיה שיעורים פרטניים במגוון מקצועות לימוד. הקבוצה הקטנה, האינטימית, הפדגוגית, היא אחת מגולות הכותרת של קריית החינוך אמי"ת המר. זמן האיכות של מורה לקבוצה קטנה של תלמידים, הזמן לשוחח ולהקשיב, תשומת הלב ללמידה וגם לנשמה, הם הזדמנות למתן תשומת לב אמיתי לתלמידים הדורשים תמיכה לימודית או טיפוח מצוינות. השיעורים הפרטניים מתקיימים במסגרת מצומצמת, באווירה נינוחה ובאזורי ישיבה מפוארים המזמינים ללמידה.
מיל"ת - קריית החינוך אמי"ת המר פועלת לצמצום פערים לימודיים ומתן תגבור לימודי והעשרתי במקצועות הליבה - אנגלית, מתמטיקה ומקצועות רבי מלל - לשון, הבעה, עברית והיסטוריה, לתלמידי שכבת ז-ט. התוכנית מופעלת על ידי מורים מצוות בית הספר, על פי תוכניות הלימוד בכיתות, שלושה ימים בשבוע, ומהווה המשך ליום הלימודים בבית הספר. במסגרת התוכנית, בעת יום לימודים ארוך במיוחד, ניתנת ארוחת צהריים חמה לתלמידים.
התוכנית שואפת להגיע לתגבור משמעותי במקצוע אחד או יותר בהתאם לצורכי התלמיד: בשיעורי אנגלית - מתוגברים הנושאים הנלמדים בכיתה על פי תוכנית הלימוד, זאת לאחר מיפויי ומבדק שנערך בכיתה. בשיעורי מתמטיקה - התוכנית מתמקדת על פיתוח מיומנויות חשיבה מתמטית, תוך מתן דגש ותשומת לב לשונות התלמידים בכיתה. בשיעורי שפה ורבי מלל - התוכנית פועלת לפתח תלמיד בעל יכולת ביטוי בשפה העברית הכתובה והדבורה, דרך פעילויות מגוונות הכוללות פיתוח חשיבה ומשימות אתגר.

רשת אמי"ת

קריית החינוך המר היא חלק מרשת אמי"ת - ארגון מתנדבות למען ישראל ותורה. ברשת ישנם כמאה בתי חינוך בהם מתחנכים כ-30,000 תלמידים: דתיים, חילוניים וחרדים. ברשת בתי ספר יסודיים, תיכונים, אולפנות וישיבות תיכוניות, מדרשות וישיבות הסדר, מכינות קדם-צבאיות וגרעינים חינוכיים הפזורים מחצור הגלילית בצפון ועד באר שבע בדרום. רשת אמי"ת פועלת בקרב עולים וּותיקים, בפריפריה ובמוסדות חינוך במרכז הארץ, בקרב אוכלוסייה מבוססת ובאוכלוסייה בעלת חסכים. במסגרות אלה קיים מגוון של מגמות –תורניות, עיוניות, מדעיות, טכנולוגיות – לצד מגמות של אמנות, מוזיקה, תקשורת ועוד. הלימודים בכל המסלולים הם ברמת בגרות לכלל התלמידים. חלק מבתי הספר מיועדים לבנות, חלק לבנים וחלק לבנים ולבנות. אמי"ת מנוהלת על ידי חבר נאמנים של נשות אמי"ת בארצות הברית, המונהג על ידי יושבת הראש - נשיאת אמי"ת, עו"ד דבי אייזק (נבחרה בספטמבר 2011). מנכ"ל רשת אמי"ת מאז 2003 הוא ד"ר אמנון אלדר. יושבת ראש אמי"ת בישראל מאז 2013 היא גב' יפי שמידמן. כיום חברים באמי"ת כ- 40,000 מתנדבים ומתנדבות בארצות-הברית ובעולם ואלפי מתנדבות בישראל.